سعيد زدوق (خلاق ف رّباط ف 1954) صحافي رياضي مغريبي. هو من أقدم و أشهر صّحافيين رّياضيين لمغاربة و تّشهر ببرامج لعالم رياضي ؤسمر رياضي. زدوق ولد حي توارݣة ف رّباط. فاش كان ف لّيسي دفع ل مدرسة لمعلمين و ف نفس لوقت ل واحد لكونكور د تقني ف لإذاعة و تّلفزة لمغريبية (لإتم) و تقبل فيهوم بجوج، و ختار يخدم ف تّلفزة غير حيت كانت قريبة ل دّار ديالو ف توارݣة. هاكدا خدم سعيد تيكنيسيان ف لإتم ف 1975 ومن بعد ما شد لباك كمل قرايتو ف لجامعة د محمد لخامس (خدا ليسونص د لحقوق ف 1979) و ختار يخدم ف لمصلحة د رّياضة، ومن بين نّاس لّي عاونوه باش يندمج ف لخدمة كانو صحفيين كبار بحال عبد المجيد زهيد و الحسين الحياني. أول ماتش علق عليه زدوق كان ف لقاهرة بين لمغريب و مصر ف 1982 ف إقصائيات كاس لعالم، وهاكدا بدات لمسيرة ديالو ك معلق رئيسي للماتشات د لمنتخب ف تّمانينات و تّسعينات و رتابط صّوت ديالو عند لمغاربة ب أحدات مهمة بحال ألعاب البحر المتوسط ف 1983 و كؤوس لعالم 86، 94 و 98 و كؤوس إفريقيا للأمم و بدّات لّي تنظمات ف لمغريب ف 1988.